《憩宫偶成》
宋代·常楙

松风朝来入梦频，公余乘兴去寻真。
红尘物外长清境，白日壶中不老春。
柏子灰寒烟寂寂，桃花风暖水粼粼。
逍遥羽士闲如许，愧我浮名役此身。

作者简介：（?—1282）宋邛州临邛人，寓居嘉兴，字长孺。常同曾孙。理宗淳祐七年进士。调婺州推官，疏决滞讼，以繁裁剧称。历通判临安，知广德军。拜监察御史，知无不言。为两浙转运使，禁戢吏奸，新筑海晏塘。知平江府，改浙东安抚使，皆有惠政。恭帝德祐元年，拜吏部尚书，次年拜参知政事。为夏士林缴驳，拜疏出关。